CELEX: 52021PC0152
Language: lv
Date: 2021-03-31
Title: Priekšlikums PADOMES ĪSTENOŠANAS LĒMUMS, ar kuru saskaņā ar Direktīvas 2003/96/EK 19. pantu Horvātijai atļauj piemērot atbrīvojumu no nodokļa gāzeļļai, kas izmantota humānās atmīnēšanas mašīnās

EIROPAS KOMISIJA
            Briselē, 31.3.2021
            COM(2021) 152 final
            2021/0075(NLE)
            Priekšlikums
            PADOMES ĪSTENOŠANAS LĒMUMS, 
            ar kuru saskaņā ar Direktīvas 2003/96/EK 19. pantu Horvātijai atļauj piemērot atbrīvojumu no nodokļa gāzeļļai, kas izmantota humānās atmīnēšanas mašīnās
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Nodokļu uzlikšanu energoproduktiem un elektroenerģijai Savienībā reglamentē Padomes 2003. gada 27. oktobra Direktīva 2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai
                     1
                   (“Enerģijas nodokļu direktīva” jeb “direktīva”).
               
               
                  Saskaņā ar minētās direktīvas 19. panta 1. punktu un papildus jo īpaši tās 5., 15. un 17. pantā noteiktajiem noteikumiem Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus no nodokļa vai nodokļa samazinājumus īpašu politikas apsvērumu interesēs.
               
               
                  Ievērojot Padomes Īstenošanas Lēmumu 2014/921/ES
                     2
                   (2014. gada 16. decembris), Horvātijai saskaņā ar Direktīvas 2003/96/EK 19. pantu jau ir atļauts piemērot atbrīvojumu no nodokļa gāzeļļai, kas izmantota humānās atmīnēšanas mašīnās.
               
               
                  Šā priekšlikuma mērķis ir pagarināt minēto atļauju, kā to pieprasa Horvātija, ņemot vērā to, ka pašreizējās atkāpes termiņš beidzās 2020. gada 19. decembrī. Šis atbrīvojums ir paredzēts, lai samazinātu izmaksas juridiskajām personām, kuras reģistrētas atmīnēšanas darbību veikšanai, un tādējādi paātrināt minētās darbības un veicināt humānās atmīnēšanas politikas īstenošanu Horvātijā.
               
               
                  Atmīnēšanas darbības notiek saskaņā ar 1998. gada starptautisko Konvenciju par kājnieku mīnu izmantošanas, uzglabāšanas, ražošanas un nodošanas aizliegumu un to iznīcināšanu (Otavas konvencija) un starptautisko Konvenciju par kasešu munīciju, kas parakstīta 2018. gadā Oslo, ar kuru aizliedz jebkādu kasešu munīcijas izmantošanu, ražošanu, nodošanu un glabāšanu un izveido satvaru sadarbībai un palīdzībai nolūkā nodrošināt piesārņoto teritoriju attīrīšanu, kā arī Horvātijas Pretmīnu rīcības aktu (OG 110/15, 118/18 un 98/19).
               
               
                  Saskaņā ar Otavas konvencijas 5. pantu Horvātijas Republika 2018. gadā iesniedza otru pieprasījumu pagarināt atmīnēšanas termiņu. Pieprasītā atļauja tika piešķirta konvencijas dalībvalstu septiņpadsmitajā sanāksmē, un tagad atmīnēšanas darbību pabeigšanai ir noteikts jauns termiņš: 2026. gada 1. marts.
               
               
                  Saskaņā ar atmīnēšanas termiņa pagarināšanu un ar 2020. gada 18. septembra vēstuli Horvātijas iestādes informēja Komisiju par nodomu līdz 2026. gada 19. decembrim pagarināt atbrīvojumu no nodokļa gāzeļļai, kas izmantota humānās atmīnēšanas mašīnās. Papildu informācija tika sniegta 2020. gada 13. oktobra un 2020. gada 6. novembra vēstulēs.
               
               
                  Horvātijas iestāžu nodoms ir saskaņā ar Direktīvas 2003/96/EK 19. pantu turpināt piemērot atbrīvojumu no nodokļa gāzeļļai, kas izmantota humānās atmīnēšanas mašīnās.
               
               
                  Pieprasītais atkāpes derīguma termiņš ir no 2020. gada 19. decembra līdz 2026. gada 19. decembrim, turpinot pašreizējo atkāpi un iekļaujoties Enerģijas nodokļu direktīvas 19. pantā noteiktajā maksimālajā termiņā.
               
               
                  Pasākuma, kuru plāno piemērot Horvātija, mērķis ir radīt stimulu ātrākai iespējamo mīnu lauku atmīnēšanai un lauksaimniecības zemes un mežu attīrīšanai, tādējādi padarot tos atkal izmantojamus saimnieciskajām darbībām. Paredzams arī, ka pasākumam būs tieša pozitīva ietekme uz cilvēku dzīvību un veselību mīnētās un ar nesprāgušu munīciju piesārņotās teritorijās.
               
               
                  Pasākums ir atbrīvojums no akcīzes nodokļa gāzeļļai, kas izmantota humānās atmīnēšanas mašīnās mīnētu teritoriju humānai atmīnēšanai. Atbrīvojums tiek piešķirts tikai juridiskām personām, kuras reģistrētas atmīnēšanas veikšanai. Pasākumu īsteno, piemērojot akcīzes nodokļa atmaksu. Mašīnas, kurās izmantos gāzeļļu, kam piemērots atbrīvojums no akcīzes nodokļa, klasificēs atbilstīgi to mērķiem, darba instrumentiem un to darbības veidam. Kompetentais Horvātijas Pretmīnu rīcības centrs pārraudzīs un uzglabās datus par atmīnēšanas mašīnu ekspluatāciju. Katrai mašīnai būs īpaša veidlapa, kurā katru dienu tiks reģistrēts ekspluatācijas laiks, darba rezultāti un degvielas patēriņš. Beidzoties projektam, atmīnēšanas operators iesniegs akcīzes nodokļa deklarācijas veidlapu par savām objektā izmantotajām mašīnām, pievienojot darba datu reģistrācijas veidlapu par katru mašīnu. Atbilstīgi savam vispārējam pienākumam uzraudzīt akcīzes nodokļa jomā pieņemto tiesību aktu īstenošanu Finanšu ministrijas Nodokļu administrācija, pamatojoties uz informāciju par objektu, kurā notiek atmīnēšanas darbība, sistemātiski pārbaudīs atmīnēšanas mašīnām izmantotās degvielas patēriņu.
               
               
                  Saskaņā ar Horvātijas iestāžu sniegtajiem datiem Horvātijā ir 44 pilnvarotas juridiskas personas, kurām ir 43 humānajai atmīnēšanai izmantotas mašīnas. Tomēr pasākumu nav paredzēts piemērot tikai šiem akreditētajiem operatoriem — nākotnē to piemēros ikvienam jaunam akreditētam operatoram un atmīnēšanas tehnikai, ko var izmantot šajā nolūkā. Horvātijas Pretmīnu rīcības centrs veic akreditēšanu un glabā datus par visām jaunajām atmīnēšanas mašīnām, kas paredzētas izmantošanai humānajā atmīnēšanā.
               
            
            
               Pasākuma nepiemērošanas gadījumā atmīnēšanas tehnikas operatoriem, kuri ir saņēmuši atļauju veikt atmīnēšanas operācijas Horvātijas teritorijā, par gāzeļļu, ko izmanto par degvielu, būs jāmaksā saskaņā ar valsts akcīzes nodokļa likmi, kas ir HRK 3060 par 100 litriem (aptuveni 404 EUR, pamatojoties uz 2020. gada 1. oktobra valūtas maiņas kursu 1 EUR = 7,5630 HRK). Tādu pašu likmi piemēro arī gāzeļļai, ko izmanto par degvielu, kā arī stacionāros dzinējos, smagajā tehnikā un transportlīdzekļos, kuri nav paredzēti izmantošanai koplietošanas ceļos (Enerģijas nodokļu direktīvas 8. panta 2. punkta b), c) un d) apakšpunkts). Pagaidu atbrīvojums no nodokļa sniegtu operatoriem iespēju ierobežotā laikposmā samazināt atmīnēšanas darbību izmaksas, tādējādi radot stimulu intensificēt darbu pasākuma piemērošanas laikā. Tas paātrinās atmīnēšanas procesu. Pasākuma saņēmēji ir juridiskas personas, kurām ir izsniegta Iekšlietu ministrijas atļauja atmīnēšanas darbībām saskaņā ar Pretmīnu rīcības aktu (OG 110/15, 118/18 un 98/19) un kuras ir akreditējušas atmīnēšanas mašīnas saskaņā ar Rīkojumu par humānajai atmīnēšanai izmantoto mašīnu tehniskajām prasībām un atbilstības novērtēšanu (OG 53/07, 39/11 un 57/13).
            
            
               
                  Horvātija pieprasīja piešķirt atļauju līdz 2026. gada 19. decembrim, sākot no 2020. gada 19. decembra, nepārtraucot pašreizējās atkāpes darbību un nepārsniedzot maksimālo termiņu, kas norādīts direktīvas 19. panta 2. punktā.
               
            
            
               •Saskanība ar pašreizējiem noteikumiem konkrētajā politikas jomā
            
            
               
                  Nodokļu piemērošanu gāzeļļai, ko izmanto rūpnieciskiem un komerciāliem mērķiem, reglamentē Direktīva 2003/96/EK, jo īpaši tās 8. pants. Direktīvas 5., 15. un 17. pantā dalībvalstīm paredzēta iespēja piemērot nodokļu diferencēšanu, tostarp atbrīvojumus un samazināšanu, atsevišķiem gāzeļļas izmantošanas veidiem. Tomēr šie noteikumi paši par sevi neparedz atbrīvojumu no nodokļa gāzeļļai, kas izmantota humānās atmīnēšanas mašīnās.
               
            
         
         
            
               Enerģijas nodokļu direktīvas noteikumi
            
            
               
                  Pasākuma novērtējums saskaņā ar Direktīvas 2003/96/EK 19. pantu
               
               
                  Direktīvas 19. panta 1. punkta pirmajā daļā teikts: 
               
               
                  Papildus iepriekšējos pantos, jo īpaši 5., 15. un 17. pantā noteiktajiem noteikumiem, Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest turpmākus atbrīvojumus vai samazinājumus īpašu politikas apsvērumu interesēs.
               
               
                  Iespēju ieviest labvēlīgu nodokļu režīmu attiecībā uz gāzeļļu, kas izmantota humānās atmīnēšanas mašīnās, var paredzēt saskaņā ar direktīvas 19. pantu, jo tā mērķis ir ļaut dalībvalstīm ieviest turpmākus atbrīvojumus vai samazinājumus īpašu politikas apsvērumu interesēs. 
               
               
                  Horvātija ir pieprasījusi pasākumu piemērot uz 19. panta 2. punktā atļauto maksimālo laikposmu, t. i., uz sešiem gadiem. Šis laikposms atbilst Horvātijas starptautiskajām saistībām pabeigt atmīnēšanas darbības.
               
               
                  Tomēr šī atkāpe nedrīkstētu apdraudēt spēkā esošā tiesiskā regulējuma tālāku attīstību, un būtu jāņem vērā Enerģijas nodokļu direktīvas plānotā pārskatīšana un tas, ka Padome, iespējams, pieņems tiesību aktu, pamatojoties uz Komisijas priekšlikumu par grozījumiem Enerģijas nodokļu direktīvā. Šī pārskatīšana seko Enerģijas nodokļu direktīvas izvērtējumam
                     3
                   un Padomes 2019. gada 28. novembra secinājumiem par ES enerģijas nodokļu sistēmu
                     4
                  . Padome savos secinājumos aicināja Komisiju analizēt un izvērtēt iespējamās iespējas un savlaicīgi publicēt priekšlikumu par Enerģijas nodokļu direktīvas pārskatīšanu, kā arī aicināja Komisiju pievērst īpašu uzmanību direktīvas darbības jomai, minimālajām likmēm un konkrētiem nodokļu samazinājumiem un atbrīvojumiem. 
               
            
            
               Šādos apstākļos šķiet lietderīgi piešķirt atļauju uz pieprasīto laikposmu, tomēr ar nosacījumu, ka atkāpe ir spēkā, ja vispārīgus noteikumus šajā jomā sāk piemērot pirms 2026. gada 19. decembra.
            
            
            
               
                  Valsts atbalsta noteikumi
               
               
                  Horvātijas iestādes plāno piemērot atbrīvojumu no nodokļa gāzeļļai, kas izmantota humānās atmīnēšanas mašīnās, atmaksājot visu akcīzes nodokli katram reģistrētajam operatoram, kas iesaistīts atmīnēšanas darbībās. Horvātijas iestādes apgalvo, ka pasākums neietver valsts atbalstu. Šis priekšlikums neskar pasākuma novērtējumu saskaņā ar valsts atbalsta noteikumiem. Turklāt priekšlikums Padomes īstenošanas lēmumam neskar dalībvalsts pienākumu nodrošināt atbilstību valsts atbalsta noteikumiem.
               
            
            
               •Saskanība ar citām Savienības politikas jomām
            
            
               
                  Veselības un vides politika
               
               
                  Pieprasītais pasākums attiecas galvenokārt uz ES veselības un vides politiku tiktāl, cik tas palīdzēs panākt, ka Horvātijas Republikā ātrāk samazināsies mīnētās teritorijas, kas apdraud cilvēku dzīvību un veselību, mājdzīvniekus un savvaļas dzīvniekus. Ar šo pasākumu sasniedzamie mērķi pēc būtības ir reģionāla un nozares mēroga mērķi, jo atmīnējamās teritorijas ir izkliedētas dažādos Horvātijas Republikas reģionos, un nozares, uz kurām attiecas šis pasākums, ir lauksaimniecība un mežsaimniecība. Pasākuma piemērošanai ir tieša pozitīva ietekme uz cilvēku dzīvības un veselības aizsardzību mīnētās un ar nesprāgušu munīciju piesārņotās teritorijās.
               
               
                  Transporta politika
               
               
                  Pasākums attiecas tikai uz gāzeļļu, ko izmanto akreditētās specializētās mašīnās, kuras īpaši projektētas un būvētas mīnētu teritoriju atmīnēšanai, un tikai uz mīnētām teritorijām Horvātijas Republikā. Jāatzīmē arī, ka šīs mašīnas nevar izmantot nekāda veida pārvadājumiem pa koplietošanas ceļiem.
               
               
                  Iekšējais tirgus un godīga konkurence
               
               
                  Minētajā situācijā pasākums nav pretrunā iekšējā tirgus pareizai funkcionēšanai un nepieciešamībai nodrošināt godīgu konkurenci. Jo īpaši, tā kā tas neradīs priekšrocības noteiktiem uzņēmumiem salīdzinājumā ar citiem, tas attieksies uz visiem uzņēmumiem, kas iesaistīti humānajā atmīnēšanā Horvātijā. Līdzīgi, pasākums neietekmēs ES iekšējo tirdzniecību, ņemot vērā tā īpašo raksturu un to, ka tas attiecas vienīgi uz mīnētām teritorijām Horvātijas Republikā.
               
               
                  Tādējādi var secināt, ka pasākums ir saderīgs ar Savienības veselības, vides, transporta un konkurences politiku.
               
               
                  Termiņš, uz kuru ierosināts pagarināt atļauju piemērot atbrīvojumu no nodokļa, padara maz ticamu, ka iepriekšējās rindkopās veiktā analīze pirms pasākuma termiņa beigām mainītos.
               
            
         
         
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Padomes Direktīvas 2003/96/EK 19. pants.
               
            
            
               •Subsidiaritāte (neekskluzīvas kompetences gadījumā) 
            
            
               
                  Netiešo nodokļu uzlikšana, uz ko attiecas LESD 113. pants, pati par sevi nav ekskluzīvā Eiropas Savienības kompetencē LESD 3. panta nozīmē.
               
               
                  Tomēr saskaņā ar Direktīvas 2003/96/EK 19. pantu Padomei tika piešķirta ekskluzīva kompetence ar sekundāru tiesību aktu atļaut dalībvalstij ieviest turpmākus atbrīvojumus vai samazinājumus minētā noteikuma nozīmē. Dalībvalstis tāpēc nevar aizstāt Padomi. Tādējādi subsidiaritātes princips uz šo īstenošanas lēmumu neattiecas. Nekādā ziņā šis akts nav leģislatīvā akta projekts, tāpēc tas nebūtu saskaņā ar Līgumiem pievienoto 2. protokolu jāiesniedz valstu parlamentiem, lai izskatītu, vai ievērots subsidiaritātes princips.
               
            
            
               •Proporcionalitāte
            
            
               
                  Šajā priekšlikumā ir ievērots proporcionalitātes princips. Atbrīvojums no nodokļa nepārsniedz konkrētā mērķa sasniegšanai vajadzīgo.
               
            
            
               •Juridiskā instrumenta izvēle
            
            
               
                  Ierosinātais instruments ir Padomes īstenošanas lēmums. Direktīvas 2003/96/EK 19. pants paredz tikai šāda veida pasākumu.
               
            
            
               3.EX POST IZVĒRTĒJUMU, APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post izvērtējumi / spēkā esošo tiesību aktu atbilstības pārbaudes
            
            
               
                  Pasākumam nav nepieciešama spēkā esošo tiesību aktu izvērtēšana.
               
            
            
               •Apspriešanās ar ieinteresētajām personām
            
            
               
                  Šā priekšlikuma pamatā ir Horvātijas pieprasījums, un tas attiecas tikai uz šo dalībvalsti.
               
            
            
               •Ekspertu atzinumu pieprasīšana un izmantošana
            
            
               
                  Neatkarīgu ekspertu atzinums nebija vajadzīgs.
               
            
            
               •Ietekmes novērtējums
            
            
               
                  Šis priekšlikums attiecas uz atļaujas piešķiršanu atsevišķai dalībvalstij pēc tās lūguma, un ietekmes novērtējums tam nav nepieciešams.
               
               
                  Horvātijas Republikā joprojām ir 295,9 km², iespējams, mīnētu teritoriju, kas attiecas uz 50 pilsētām un pašvaldībām 8 apgabalos. Šajās teritorijās ir aizliegts iebraukt un pārvietoties.
               
            
         
         
            
               
                  Pašreizējās atmīnēšanas darbības veic 617 atmīnētāji, objektu pārvaldītāji un palīgpersonāls, ko nodarbina 44 atmīnēšanas darbību veikšanai pilnvarotas juridiskas personas. Atmīnēšanas darbības veic ar 43 īpaši projektētām atmīnēšanas mašīnām.
               
               
                  Horvātijas sniegtā informācija liecina, ka pasākumam būs ierobežota ietekme uz nodokļu ieņēmumiem. Horvātijas iestādes lēš, ka pasākuma kopējie nodokļu izdevumi būs 3 199 475 HRK (aptuveni 423 043 EUR) visā pasākuma sešu gadu darbības laikā.
               
               
                  Horvātija sagaida, ka pasākumam būs pozitīva ietekme uz veiksmīgu un savlaicīgu atmīnēšanas darbību pabeigšanu, samazinot atmīnēšanas darbībās iesaistīto uzņēmēju darbības izmaksas.
               
            
            
               •Normatīvā atbilstība un vienkāršošana
            
            
               
                  Pasākums neparedz vienkāršošanu. Tas izstrādāts pēc Horvātijas pieprasījuma un attiecas vienīgi uz šo dalībvalsti.
               
            
            
               •Pamattiesības
            
            
               
                  Pasākums neietekmē pamattiesības.
               
            
            
               4.IETEKME UZ BUDŽETU
            
            
               
                  Minētais pasākums Savienībai nerada nekādu finansiālo vai administratīvo slogu. Tādējādi priekšlikums neietekmē Savienības budžetu.
               
            
            
               5.CITI ELEMENTI
            
            
               •Īstenošanas plāni un uzraudzīšanas, izvērtēšanas un ziņošanas kārtība
            
            
               
                  Īstenošanas plāns nav nepieciešams. Šis priekšlikums attiecas uz atļauju piemērot atbrīvojumu no nodokļa atsevišķai dalībvalstij pēc tās pieprasījuma. Atļauja ir paredzēta uz ierobežotu laikposmu līdz 2026. gada 19. decembrim. Pasākumu var izvērtēt, ja tiek lūgts pagarinājums pēc tam, kad ir beidzies tā derīguma termiņš.
               
            
            
               •Skaidrojošie dokumenti (direktīvām)
            
            
               
                  Priekšlikumam nav vajadzīgi skaidrojošie dokumenti par transponēšanu. 
               
            
            
               •Detalizēts konkrētu priekšlikuma noteikumu skaidrojums
            
            
               
                  Lēmuma 1. pantā paredzēts, ka Horvātijai saskaņā ar Direktīvas 2003/96/EK 19. pantu atļaus piemērot atbrīvojumu no nodokļa gāzeļļai, kas izmantota humānās atmīnēšanas mašīnās.
               
               
                  Lēmuma 2. pantā noteikts, ka atļauju piešķir no 2020. gada 19. decembra, turpinot spēkā esošo Padomes Īstenošanas lēmumu 2014/921/ES, līdz 2026. gada 19. decembrim, t. i. direktīvā atļautajā sešu gadu maksimālajā laikposmā, kā to pieprasījusi Horvātija.
               
            
            
               2021/0075 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
         
         
            
               ar kuru saskaņā ar Direktīvas 2003/96/EK 19. pantu Horvātijai atļauj piemērot atbrīvojumu no nodokļa gāzeļļai, kas izmantota humānās atmīnēšanas mašīnās
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Direktīvu 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai
                  5
               , un jo īpaši tās 19. pantu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Ar Padomes Īstenošanas Lēmumu 2014/921/ES
                  6
                Horvātijai saskaņā ar Direktīvas 2003/96/EK 19. pantu atļāva līdz 2020. gada 19. decembrim piemērot atbrīvojumu no nodokļa gāzeļļai, kas izmantota humānās atmīnēšanas mašīnās.
            
            
               (2)Horvātija 2020. gada 18. septembrī lūdza atļauju laikposmā no 2020. gada 19. decembra līdz 2026. gada 19. decembrim turpināt piemērot atbrīvojumu no nodokļa gāzeļļai, kas izmantota humānās atmīnēšanas mašīnās. Pēc Komisijas pieprasījuma Horvātija 2020. gada 13. oktobrī un 2020. gada 6. novembrī sniedza papildu informāciju, lai pamatotu savu pieprasījumu.
            
            
               (3)Mērķis, ko Horvātija plāno sasniegt, piemērojot šo atbrīvojumu no nodokļa, ir paātrināt atlikušo mīnēto teritoriju atmīnēšanu dažādos reģionos. Pasākumam būtu tieša pozitīva ietekme uz cilvēku dzīvību un veselību šajos reģionos.
            
            
               (4)Pasākumam būtu jāattiecas tikai uz akreditētām speciālām mašīnām, kas īpaši projektētas un būvētas mīnētu teritoriju atmīnēšanai.
            
            
               (5)Pasākumam būtu jāattiecas tikai uz mīnētām teritorijām Horvātijā.
            
            
               (6)Pasākums būtu jāpiemēro visiem operatoriem, kuri iesaistīti humānajā atmīnēšanā Horvātijā, tādējādi nevienam konkrētam iesaistītajam operatoram netiks sniegtas ekonomiskas priekšrocības.
            
            
               (7)Tāpēc pasākums nav pretrunā iekšējā tirgus pareizai darbībai un nepieciešamībai nodrošināt godīgu konkurenci, kā arī tas ir saderīgs ar Savienības politiku veselības, vides, enerģētikas un transporta jomā.
            
            
               (8)Katrai atļaujai, kas piešķirta saskaņā ar Direktīvas 2003/96/EK 19. panta 1. punktu, ir jābūt stingri ierobežotai laikā. Lai attiecīgajiem uzņēmējiem nodrošinātu pietiekamu noteiktību un pietiekami daudz laika piesārņoto teritoriju atmīnēšanas procesa pabeigšanai, ir lietderīgi piešķirt atļauju uz sešiem gadiem.
            
            
               (9)Lai nodrošinātu juridisko noteiktību uzņēmējiem, kas iesaistīti atmīnēšanas darbībās, un izvairītos no iespējama administratīvā sloga pieauguma, ko rada izmaiņas piemērojamajā nodokļu likmē, Horvātijai būtu jāspēj bez pārtraukuma piemērot atbrīvojumu no nodokļa gāzeļļai, kas izmantota humānās atmīnēšanas mašīnās. Tādēļ pieprasītā atļauja būtu jāpiešķir no 2020. gada 19. decembra, lai bez pārtraukuma turpinātu iepriekšējo kārtību, kas paredzēta Īstenošanas lēmumā 2014/921/ES.
            
            
               (10)Šis lēmums neskar Savienības valsts atbalsta noteikumu piemērošanu,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Ar šo Horvātijai ir atļauts atbrīvot no nodokļa gāzeļļu, kas izmantota humānās atmīnēšanas mašīnās tās teritorijā. Pasākums attiecas tikai uz akreditētām speciālām mašīnām, kas īpaši projektētas un būvētas mīnētu teritoriju atmīnēšanai.
            
            
               2. pants
            
         
         
            
               Šo lēmumu piemēro no 2020. gada 19. decembra līdz 2026. gada 19. decembrim.
            
            
               Taču, ja Padome, rīkojoties saskaņā ar Līguma par Eiropas Savienības darbību 113. pantu vai citiem attiecīgiem noteikumiem, nosaka vispārīgus noteikumus par nodokļu atvieglojumiem humānajai atmīnēšanai, šis lēmums zaudē spēku dienā, kurā stājas spēkā minētie vispārīgie noteikumi.
            
            
            
               3. pants
            
            
               Šis lēmums ir adresēts Horvātijai.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  
                        OV L 283, 31.10.2003., 51.–70. lpp.
               
               
                  
                     (2)
                  
                        OV L 363, 18.12.2014., 50.–51. lpp.
               
               
                  
                     (3)
                  
                        SWD(2019) 329 final.
               
               
                  
                     (4)
                  
                        Padomes 2019. gada 28. novembra secinājumi, 14608/19, FISC 458. 
               
               
                  
                     (5)
                  
                        OV L 283, 31.10.2003., 51. lpp.
               
               
                  
                     (6)
                  
                        Padomes Īstenošanas Lēmums 2014/921/ES (2014. gada 16. decembris), ar kuru saskaņā ar Direktīvas 2003/96/EK 19. pantu Horvātijai atļauj piemērot atbrīvojumu no nodokļa gāzeļļai, kas izmantota humānās atmīnēšanas mašīnās (OV L 363, 18.12.2014., 150. lpp).